उत्तर प्रदेश की राजधानी लखनऊ में रविवार लगभग 60 हजार करोड़ रुपये की परियोजनाओं के शिलान्यास के लिए पहुंचे प्रधानमंत्री नरेंद्र मोदी ने इन योजनाओं को डिजिटल इंडिया और मेड इन इंडिया की ओर एक बड़ा कदम बताया। प्रधानमंत्री ने 81 परियोजनाओं का शिलान्यास इंदिरा गांधी प्रतिष्ठान के सभागार में किया। उन्होंने यहां ‘ग्राउण्ड ब्रेकिंग सेरेमनी-औद्योगिक निवेश का शुभारंभ’ के मौके पर अपने सम्बोधन में कहा कि अगर हिन्दुस्तान को बनाने में एक किसान, एक कारीगर, एक बैंकर फाइनेंसर, सरकारी मुलाजिम, मजदूर की मेहनत काम करती है तो वैसे ही देश के उद्योगपतियों की भी भूमिका होती है, हम उनको अपमानित करेंगे, चोर लुटेरा कहेंगे ये कौन सा तरीका है। उन्होंने कहा कि लेकिन जब नीयत साफ हो, इरादे नेक हों तो किसी के साथ खड़े होने से दाग नहीं लगते। महात्मा गांधी का जीवन जितना पवित्र था, उनको बिडला के परिवार में जाकर रहने में कभी संकोच नहीं हुआ क्योंकि उनकी नीयत साफ थी। उन्होंने कहा कि पब्लिक में मिलना नही पर्दे के पीछे सब कुछ करना है, वह डरते है। साथ ही उन्होंने चेताया कि जो गलत करेगा, उसे या तो देश छोड़ना पड़ेगा या जेलों में जिंदगी गुजारनी पड़ेगी।